Sises entuꞌpʉ tʉpo Peꞌteriꞌen po Isutiya yau,
kin pe Eraꞌ esi aꞌtai,
puꞌkenaꞌ amʉꞌ uyeeꞌpʉ wʉi enu uyepʉ winɨpai Surusiran pona,
mɨrɨpan kon uya,
“Nai airɨ mʉre,
Esuwerʉ amʉꞌ kin pe teꞌton entusaꞌ nai?
Kaiyonoꞌ epaꞌkasaꞌ eneꞌpʉ ina uya iyentusaꞌ ekamanin.
Mɨrɨ pɨꞌ apurɨpɨꞌseꞌna ina uyeꞌsaꞌ,”
taꞌpʉ toꞌ uya.
Serɨ tawon etasaꞌ kin pe teꞌsen Eraꞌ uya aꞌtai,
isewankamaꞌpʉ,
mɨrɨpan kaisa rɨ Surusiran pon kon usewankamaꞌpʉ.
Tanporo Papa enaꞌ useꞌman nɨtoꞌ tʉrawasomanin nan epuru ton mɨrɨ awonsiꞌkɨ Main pɨꞌ enupanin nan amʉranʉꞌsaꞌ tʉuya aꞌtai,
toꞌ ekamaꞌpoꞌpʉ iya,
“Nai yau Kʉrai entutoꞌ oton tasaꞌ puꞌkenaꞌ amʉꞌ uya nai?”
tukaiꞌ.
“Peꞌteriꞌen po,
Isutiya yau,”
tukaiꞌ toꞌ uya eikʉꞌpʉ.
“Serɨ tukaiꞌ puꞌkenaꞌ uya imenukaꞌpʉ esi pena rɨ:
“‘Ɨmɨrɨꞌnokon,
Isutiya yawon,
Peꞌteriꞌen pata pon kon,
Isutiya yawoꞌnan pata ton tentakaiꞌ apata kon yau eke esaꞌ wannɨ eꞌsepotoꞌ oton,
karimeru esaꞌ esi toꞌ esaꞌ pe kasa
umunkɨ,
Esuwerʉ amʉꞌ esaꞌ pe teꞌton,’
tawon,”
taꞌpʉ toꞌ uya.
Serɨ etasaꞌ Eraꞌ uya aꞌtai,
tʉmaimu ennokoꞌpʉ iya puꞌkenaꞌ amʉꞌ piyaꞌ toꞌ pokon pe amaꞌai teꞌsepotoꞌ kon pe,
mɨrɨpan kon winɨ etaꞌpʉ iya,
mɨrɨ aꞌtai kaiyonoꞌ epaꞌkaꞌpʉ tukaiꞌ.
Mɨrɨpan kon ennokoꞌpʉ iya Peꞌteriꞌen pona,
“Wakʉ pe mʉre mʉwarinpatʉiꞌ.
Eposaꞌ auyaꞌnokon aꞌtai,
upanaꞌtɨiꞌ mɨsiꞌtʉiꞌ,
urɨ rɨ nɨrɨ utɨtoꞌ pe apurɨpɨꞌseꞌna,”
taꞌpʉ iya.
Kin maimu eta tʉuyaꞌnokon tʉpo,
toꞌ utɨꞌpʉ,
mɨrɨpan kon uya kaiyonoꞌ kanan enkaaꞌpʉ,
tʉneneꞌpʉ kon nʉꞌpʉ wʉi enu uyepʉ winɨ,
mɨrɨpan pɨꞌ toꞌ eporiꞌmaꞌpʉ.
Mɨrɨpan kon rawɨrɨ kaiyonoꞌ utɨꞌpʉ,
mɨrɨpan ereutaꞌpʉ mʉre pata epoi.
Mɨrɨ aꞌtai,
puꞌkenaꞌ amʉꞌ ewomʉꞌpʉ ɨutɨ taꞌ.
Mʉre si ensaꞌ tʉuyaꞌnokon aꞌtai,
isan,
Meri pokon pe,
toꞌ eꞌsekunkaꞌpʉ apurɨpɨtʉ pe.
Mɨrɨ aꞌtai,
timamin kon yen aꞌkokaꞌpʉ toꞌ uya,
mɨrɨpan kon uya irepapɨtʉꞌpʉ epeꞌkenaꞌ ton ke:
korʉ ke,
aꞌpoꞌnan ikɨtun,
pʉrankensens tatoꞌ ke mɨrɨ awonsiꞌkɨ karapa,
mɨrʉ tatoꞌ ke.
Papa uya toꞌ panaꞌtɨꞌpʉ toꞌ eꞌneꞌpɨtʉ yau,
toꞌ ennaꞌpo namaiꞌ kin pe teꞌsen Eraꞌ piyaꞌ,
mɨrɨpan kon ennaꞌpoꞌpʉ tʉpata kon yaꞌ tʉron nɨ awɨrɨ.
Toꞌ utɨꞌpʉ tʉpo,
Itepuru inserʉʉi usenpoikaꞌpʉ Isoseꞌ piyaꞌ iyeꞌneꞌpɨtʉ yau,
“Isoseꞌ,
eꞌmʉꞌsaꞌkaꞌ,
mʉre mɨrɨ awonsiꞌkɨ isan tanʉnse ainʉnkɨ Isiꞌ pona.
Kin Eraꞌ man iwarinpa pɨꞌ iwɨtoꞌ pe tʉuya,”
taꞌpʉ iya.
Mɨrɨpan eꞌmʉꞌsaꞌkasaꞌ uya mʉre mɨrɨ awonsiꞌkɨ isan arɨꞌpʉ ewarupɨ nau Isiꞌ pona,
mɨrɨpan kon ukoꞌmamʉꞌpʉ Eraꞌ umaꞌta pona rɨ.
Pena puꞌkenaꞌ amʉꞌ nekamaꞌpʉ utaꞌkuꞌtɨꞌpʉ,
“Umu kɨꞌma uya Isiꞌ apai,”
tawon.
Eraꞌ uya iꞌtusaꞌ aꞌtai puꞌkenaꞌ amʉꞌ uya tennakasaꞌ,
ipan pe isakorotaꞌpʉ,
mɨrɨpan uya,
“Warawoꞌ munkɨ amʉꞌ Peꞌteriꞌen pon kon itʉꞌkatɨꞌ asaꞌron wʉipiya airon kon mɨrɨ awonsiꞌkɨ mɨrɨ oꞌkoiꞌno kon nɨ,”
taꞌpʉ iya,
puꞌkenaꞌ amʉꞌ uya ekamaꞌpʉ rʉꞌpʉ pɨꞌ.
Mɨrɨ aꞌtai,
puꞌkenaꞌ Iseremaya nekamaꞌpʉ utaꞌkuꞌtɨꞌpʉ:
“Main useta Rama pata po,
tʉutaꞌkwarʉkaiꞌ ukaran nɨ esi eke pe rɨ,
Rʉiꞌserʉ esi ukaran nɨ pɨꞌ tʉmunkɨ amʉꞌ wenai,
tʉporiꞌma iꞌse pʉra iyesi,
toꞌ pʉra iyesi pɨꞌ,”
tawon.
Eraꞌ umaꞌtaꞌpʉ tʉpo,
inserʉ usenpoikaꞌpʉ iyeꞌneꞌpɨtʉ yau Isoseꞌ piyaꞌ,
Isiꞌ po,
“Eꞌmʉꞌsaꞌkaꞌ,
mʉre mɨrɨ awonsiꞌkɨ isan akɨ Esuwerʉ pata pona.
Kamoro mʉre wɨnɨ iꞌse teꞌsan umaꞌtaꞌpʉ man,”
taꞌpʉ iya.
Mɨrɨpan eꞌmʉꞌsaꞌkaꞌpʉ,
mʉre mɨrɨ awonsiꞌkɨ isan arɨꞌpʉ iya,
mɨrɨpan kon utɨꞌpʉ Esuwerʉ pata pona.
Eꞌtane Aꞌkeras enasaꞌ tʉkʉipʉnʉ Eraꞌ pataꞌpʉ yaꞌ kin pe Isutiya po etaꞌpʉ iya.
Enariꞌkeꞌ pe iyesiꞌpʉ,
mɨrɨ yaꞌ ɨtɨpai pʉra.
Ipanamasaꞌ esiꞌpʉ iyeꞌneꞌpɨtʉ yau,
mɨrɨpan utɨꞌpʉ Kiyarari nono pona.
Mɨrɨpan utɨꞌpʉ ɨkoꞌmanseꞌna Nasareꞌ pona.
Puꞌkenaꞌ ton nekamaꞌpʉ utaꞌkuꞌtɨꞌpʉ mɨrɨ,
“Nasarin tukaiꞌ esaꞌtoꞌ oton,”
tawon.